
Az élelmiszerpazarló magatartás vizsgálata a Budapesti Corvinus Egyetem hallgatóinak körében

Kulcsszavak: élelmiszerpazarlás, háztartási hulladék, faktorelemzés, strukturális egyenletek modellje
A kutatásom során a Budapesti Corvinus Egyetem hallgatóinak élelmiszerpazarló
magatartásának befolyásoló tényezőit vizsgálatam ökonometriai eszközökkel. A viselkedésük
megértését megközelíthetjük élelmiszerrel kapcsolatos és attól független tényezők segítségével
is. A pazarló viselkedés modellezésének alapjául a szakirodalomban leggyakrabban Ajzen
tervezett viselkedés elméletét vették, mely pszichometriai tényezőkkel magyarázza azt. Az
elmúlt években a tanulmányok ezt az élelmiszerrel kapcsolatos (vásárlási, tervezési,
maradékfelhasználási) rutinokkal egészítették ki. Kutatásomban egy korábban többször tesztelt
és elismert felmérést reprodukáltam a Budapesti Corvinus Egyetem hallgatóinak körében. A
kérdőíves adatgyűjtést követően faktoranalízis és strukturális egyenletek modelljének
segítségével modelleztem a magatartásukat. Tanulmányom során kiderült, hogy a vizsgált
egyetemisták pazarlását elsősorban a pazarlás elleni szándékuk, a vásárlási rutinjaik és
tervezési szokásaik befolyásolják. Ezeket a morális attitűdjük és észlelt viselkedési kontrolljuk
indikálta. Az eredmények mögött valószínűsíthetően az egyetemisták alacsony
háztartásvezetési képessége és tájékozottsága áll.



